  Туспуктэм: vk.com (ИУФФУиЖ УдГУ / Максим Егоров) Наталия Сильвестрова Малпамтэ шорысь улонысь кошкиз кылосбур тодосъя доктор, Удмурт кун университетысь огъя но финн-угор кылтодонъя кафедраысь профессор, УАССР-ысь но Россиысь тодосъя дано ужась, Удмуртиысь гожъясьёслэн огазеяськонзылэн ёзчиез, Финн-угор огазеяськонлэн дано ёзчиез Валей Кельмаков. Со сярысь 28-тӥ толсуре Удмурт кун университетысь Удмурт кылосбуръя, финно-угроведениея но журналистикая институтлэн «ВКонтакте» мерлыко вотэсысь огиназ ивортӥзы. Тодосчилы 81 арес вал. Тодосчиен люкиськон 30-тӥ толсуре Ижкарысь Квартальной проездысь 25 номеро юртын, «Ангел» компаниын, ортчоз. Ивортодэтъя «Удмуртия» агентство Валей Кельмаковичлэн ӵыжы-выжыосызлы но матысь адямиосызлы куректэмзэ вера. Валей Кельмакович Кельмаков вордскиз 1942-тӥ арын 14-тӥ толшоре Татарстанысь Кукмор ёросысь Тыло гуртын крестьян семьяын. Улынгуртысь школаез йылпумъяса, 1959-тӥ арын Удмурт пединститутысь историяя но кылосбуръя факультетлэн удмурт ёзэтаз дышетскыны пыриз. Бӧрысь СССР-ысь тодосъя академилэн Кылтодонъя институтэзлэн аспирантураяз дышетскиз. 1968-тӥ арын Удмурт научно-исследовательской институтын ужаны кутскиз. 1971-тӥ арын Валей Кельмакович Удмурт кун университетэ ужаны выжиз, татын берпуметӥ нуналозяз мыло-кыдо тыршиз. Валей Кельмаков удмурт морфологияя, синтаксисъя, кылпӧрмытонъя, лексикологияя, лексикографияя, этимологияя, ономастикая 500-лэсь трос ужъёс гожтӥз. Солэн эскеронъёсыз удмурт но финн-угор кылтодонэз азинтонын бадӟым пытьы кельтӥзы. Валей Кельмакович языковедъёслэсь-пермистъёслэсь школазэс кылдытӥз, отын удмурт но коми-перм диалектологиез, грамматикаез но ономастикаез эскеро. Финно-угроведение удысын вылӥ квалификациен ӧнерчилэн данэз Россиын гинэ ӧвӧл, кунгож сьӧрын но туж бадӟым вал. Тодосчи бадӟым саклык егит кадръёсты дасянлы висъяз. Со 2 филологи тодосъёсъя докторъёсты но 11 кандидатъёсты будэтӥз. Солэн дышетскисьёсыз, Ижкарысь но Глазкарысь сяна, Пермьысь, Эстониысь, Финляндиысь, Венгриысь дышетсконниосын но тодос центръёсын ужало.  Тегъёс: Тодос удмурткыл кулон Удмуртия  